लखनऊ। सिटी मोन्टेसरी स्कूल, गोमती नगर (प्रथम कैम्पस) का पाँच सदस्यीय छात्र दल जर्मनी में आयोजित एक माह के अन्तर्राष्ट्रीय बाल शिविर में प्रतिभाग कर स्वदेश लौट आया। स्वदेश वापसी पर विद्यालय के शिक्षकों एवं अभिभावकों ने इस छात्र दल का भव्य स्वागत किया। सी.एम.एस. के मुख्य जन-सम्पर्क अधिकारी हरि ओम शर्मा ने बताया कि अन्तर्राष्ट्रीय बाल शिविर में प्रतिभाग कर स्वदेश लौटे छात्रों में रतिका प्रधान, अनन्या सिंह, ईशान्त सिंह एवं रिषी आर भदौरिया शामिल हैं जबकि छात्र दल का नेतृत्व विद्यालय की शिक्षिका रश्मि अस्थाना ने किया। इंग्लैण्ड की ख्यातिप्राप्त संस्था ‘चिल्ड्रेन्स इण्टरनेशनल समर विलेज’ के तत्वावधान में आयोजित इस अन्तर्राष्ट्रीय बाल शिविर में कई देशों के 11 वर्ष से 12 वर्ष की उम्र के बच्चों ने अपने शिक्षकों के नेतृत्व में प्रतिभाग किया एवं विश्व एकता व विश्व शान्ति को बढ़ावा देने वाली अनेकानेक गतिविधियों में सम्मिलित हुए। श्री शर्मा ने बताया कि जर्मनी से लौटे छात्रों ने बाल शिविर के अपने अनुभवांे के बारे में बड़े ही उत्साह से बताते हुए कहा कि इस शिविर में उन्हें स्नेह, सहयोग एवं प्रेम-एकता से भरे एक विश्व परिवार के साथ रहने का बड़ा ही सुखद अनुभव हुआ एवं हम बच्चों ने मिलकर पूरे विश्व में शांति, एकता, सौहार्द, सहयोग एवं सद्भावना की प्रार्थनायें की। बाल शिविर में विभिन्न देशों के बालकों ने एक साथ मिलकर पूरे विश्व को आपसी प्रेम एवं एकता के एक सूत्र में बांधने का संकल्प लिया।